**Minden harmadik gyermeket zaklattak már a világhálón**Az UNICEF és az Adatvédelmi Hatóság közös állásfoglalása

**Az Adatvédelem Nemzetközi Napja (január 28.) alkalmából az UNICEF Magyar Bizottság Alapítvány és a Nemzeti Adatvédelmi és Információszabadság Hatóság (NAIH) közösen hívja fel a figyelmet a gyerekeket érő online zaklatásokra. Egy friss kutatás szerint a 10-18 évesek 88 százalékának van profilja közösségi oldalon, ugyanakkor a gyerekek fele nem érzi biztonságosnak az internetet, és találkozott már olyan tartalmakkal, amiket nem értett. Harmadukat pedig zaklatták már különböző online felületeken.**

A digitális forradalom teljes mértékben átalakította a gyermekek életét is. Az internet- és a digitalizáció elterjedésével a számos előny mellett, új és egyre kockázatosabb veszélyforrások is leselkednek a gyermekekre. Ilyen például a bántalmazás digitális formáinak terjedése, a nem megfelelő és nem kívánatos tartalmak, szolgáltatások könnyű elérhetősége, és a személyes adatokkal való különféle visszaélések.

Az UNICEF Magyar Bizottsága tavaly novemberi kutatási jelentése szerint a 10-18 éves gyermekek 96 százalékának van mobiltelefonja, 88 százalékának pedig van profilja közösségi oldalon. Ugyanakkor a gyerekek fele nem érzi biztonságosnak az internetet, és találkozott olyan tartalmakkal, amiket nem értett. A jelentés továbbá kimutatta, hogy minden harmadik gyereket ért már online zaklatás.

Danks Emese, az UNICEF Magyar Bizottság Alapítvány ügyvezető igazgatója elmondta: *„A gyermekkor egyszeri és megismételhetetlen, amelyben az erőszakmentesség, a megfelelő tájékoztatáshoz és információhoz való hozzáférés is alapvető jog. Mindannyiunk felelőssége, hogy a gyerekeket segítsük a digitális térben is, hogy felismerjék az erőszakhelyzeteket, meg tudják védeni magukat és adataikat. Fontos, hogy mindezt elsősorban ne tiltással, hanem a tudásuk bővítésével érjük el.”*

Az UNICEF Magyar Bizottsága éppen ezért indította el az Ébresztő-óra elnevezésű országos gyermekjogi edukációs programját 4-12. osztályos tanulóknak és ebben nyújthat segítséget az ingyenesen letölthető HelpAPP okostelefon alkalmazás is, amely erőszakos helyzetekben azonnali segítséget nyújt a gyerekeknek*.*

Dr. Péterfalvi Attila, a NAIH elnöke kiemelte: *„Manapság a legtöbb gyermek jobban ismeri és intenzívebben használja az okoseszközöket, online alkalmazásokat és egyéb felületeket, mint szüleik vagy tanáraik. Jól megfigyelhető egy korosztályos szakadék a digitális jártasság terén. A NAIH hiszi, hogy gyermekeink biztonságos és tudatos internethasználatra való tanítása közös felelősségünk és küldetésünk, amely során minden szülőnek, tanárnak, szakembereknek és szervezeteknek össze kell fognia.”*

Ez a cél vezérelte a NAIH-ot, amikor 2013-ban elindította hosszú távú, gyermekekre fókuszáló, jogtudatos internethasználatot ösztönző projektjét, amelynek fontos mérföldköve volt a 2013 októberében megjelent „Kulcs a net világához” című tanulmány. Január 28-án, az Adatvédelem Nemzetközi Napja alkalmából a NAIH és az UNICEF közösen hívják fel a figyelmet, az adatvédelmi beállítások fontosságára és a megfontolt adatmegosztásra.

A NAIH friss kampányában a korosztály egyik kedvencének, Vastag Tamás előadóművész közreműködésével készült társadalmi célú felhívásban figyelmeztet a legfontosabb digitális tudnivalókra a „Vigyázz az adataidra!”, a „Használd az adatvédelmi beállításokat!”, és a „Gondolkozz, mielőtt adataidat megosztod!” üzenetekkel.

Az UNICEF-ről

Az UNICEF mintegy 192 országban küzd a gyermekek jogaiért és jóllétéért, különös figyelmet fordítva azokra a leghátrányosabb sorsú gyermekekre, akiknek mindenki másnál nagyobb szükségük van a segítségre. Bővebben: www.unicef.hu

A NAIH-ról

A Hatóság feladata a személyes adatok védelméhez, valamint a közérdekű és a közérdekből nyilvános adatok megismeréséhez való jog érvényesülésének ellenőrzése és elősegítése. A NAIH a „Kulcs” projektje során nem kizárólag a gyermekekhez, hanem a hozzájuk közel álló, őket nevelő, oktató felnőttekhez is szól. Célunk, hogy az adatvédelem kérdésével az érintettek ne csupán jogsértés elszenvedését követően találkozzanak. Küldetésünk egy olyan tudatos társadalom felnevelése, ahol az adatvédelmi ismeretek terjesztésével, a tudatosabb internethasználattal csökkenteni tudjuk a jogsértések számát és veszélyét. A NAIH tevékenységéről bővebben a [www.naih.hu](http://www.naih.hu) oldalon olvashatnak.

További információ:

|  |  |
| --- | --- |
| dr. Lux Ágnes gyermekjogi igazgatóUNICEF Magyar Bizottság Alapítványagnes.lux@unicef.hu  | Dr. Péterfalvi Attila elnök, címzetes egyetemi tanárNemzeti Adatvédelmi és Információszabadság Hatóság elnok@naih.huugyfelszolgalat@naih.hu  |